The Gulf Savannah Track    Wyter gohts: Mr sinn also losgfahre: S liegt e Streggi vor uns wo zwüsche Normanton bis zum Cape Crawford Roadhouse öbbe 1000km unteert durchs Outback führt. Me macht am Daag durchschnittlich 300 bis 400 km heissts. Als unser erschts Daagesziel hämmer s HellsGate gwählt. Das heisst so, wills ebbe nochär wirklig no deftig ka wärde. Öbbe 5 bis 6 Stund ohni Tankstell,  kei Siedlig, kei Parkplatz...nur Busch, Sand, Strooss. Links und rächts Buschwald, Grassteppe oder Felselandschafte. Agfange hets sehr gmietlig. S isch e eispurige Wäg ganz gradus gange. S heisst, wenn e Road Train kunnt, söllme eifach unbedingt an Rand stoh...will die würde nid brämse...Die Dinger sinn bis zu 54m lang und mir hänn dä Tipp schono ärnscht gno.Irgendwenn biege die denn neume ab ufe Mathilda Higway and Oschtküschte odr in Süüde zrugg neume...Mir jedefalls hänn nüt drgege ka wo denn das  Roadtraingschichtli vrby gsi isch...isch nämmlig schono äng...wenn so eine kunnt...und seh duesch grad mol e Momänt gar nüt me sone Staubwolgge zieht so eine hinter sich här.Was no luschtig gsi isch...kei Sau isch in unseri Richtig gfahre... alli in die anderi...mr sinn ebbe spoht dra...was alles no bitz spannender macht... S het denn tatsächlich au afo schiffe...mir hänn aber no glück ka ... will richtig in Vollschiff sinnmr nid ko. S het meischtens vor odr noch uns oder näbe uns grägnet...jo, me seht ganz genau  wos grad rägnet, isch sau ydrügglich. Abr d Strosse sinn ganz schön rutschig gsi. Und matschig...Irgendwenn ischsi denn ko, d Monschterpfütze... d Floodways oder d Flüss sinn jo no gange...meischtens kum Wasser, aber die Pfütze...si nenne das do e Muddy Pool...do weisch nid genau wie dief das Losch isch wode jetzt duure muesch...und sprütze duets...bidr einte hets uns trotz 4WD kum glängt zum duureko. Me sött jo nid z schnäll, abr au nid z langsam...Also als Byfahrer isch das nid nuuur luschtig...Dr Mägge  het das aber Tip Top gmeischteret und unseri Alti Dame namens Scuba, wo anschinend wirklig no wiene jungs Auteli alles Meischteret, het ywandfrei und ohni z mugge uns sicher zum Hellsgate brocht. Me stellt sich das so vor...noch öbbe 3, odr weiss ich doch nüm wieviel Stunde...kunntem ane Roadhouse (Tankstell). Kei Sau umme, und s seht zimmlig verlasse us...s stoht aber Camping und Shop agschriebe und e modärni Telefonkabine stoht au do. Hm...also jedefalls blibemr do, hämmer dänggt und sinn mol uf dä Camping  gfahre...Do sehts jo us...sit x Johr isch do gläb niemer me gsi...abr sunscht kasch jo niene bliibe...d Stross het niene e Platz uf dr Syte wode kasch halte. Dört sinn wenns Rägnet Bäch...und indr Mitti schloofe...isch gläb für eventuell doch no passierendi Fahrzüüg nid grad e Willkommene Ablick.Also sinnmr bliebe. Und siehe da...s het dört hinde öbber. E Frau wo luegt was mir denn do wänn...mr frooge, öbmr do über d Nacht könne bliibe. Sie seit yskalt: Twenty Dollars Please... Mir hänn uns numme agluegt  ... sie hett denn no verzellt, dass d Tankstell wäge de Aboriginies wo weissnümm wieviel km witter au eini ufdo hänn Pleite gange sig - sit 2 Johr kei Diesel me... und dr Shop sig scho sit 5 Johr zue. Telefonkabine? Nei, die goht natürlig au nid...scho lang nüm...Aaaaha, hämmer dänggt, und die gueti Dame weiss genau, dass mir nüm witterfahre um die Zyt und bi däm Wätter...Also hämmer denn ihre die 20 Dollar gä und hänn ihri gschicht vom Kalb wosi grad duet schöppele aglost. S isch e ganz e eigeni Frau gsi.  Sie wurd do läbe mit Ihrem Maa,2 Hünd und nomol emene Kalb, und s sig grad no irgend e Typ z bsuech. Das Kalb do heig sini Muetter verlore (vermuetlich isch si drübergfahre) und si wurds jetzt halt grosszieh und denn widr frei loh (mir glaube, s git denn dr Wiehnachtsbroote...). Während dr Wet-Season, warte si 2-3 Mönet bis s Wasser wäg isch. Verpflägt wärde si vom Fluugi wo si al 2 Wuche die Bstellte Läbensmittel uns sunschtige Sache bekömme. Denn Fahre si mitem Boot an Landeplatz und so goht das bisses  denn mol widr trocke wird, heiss und d Fliege zruggkömme...S isch no e erläbnis an somene Ort z übernachte. Wirklig. Ganz e spezielli Usstrahlig dä Ort.Was wirklig digg gsi isch, s sinn wirklig no zwei ko. Die sinn sogar ufem gliche Wäg gsi wie mir, nid wie alli andere in Richtig Cairns, sondern uf Borroloola hänn si miesse. Vo dört us isch ihre Wäg denn ganz in Norde ans Kap Crawford gange. Sie heige dört e Boot, will si mol dört gwohnt heige. D Sue und dr Fred. Sie miesse denn dr ganz wäg widr zrugg will si  jetzt in Queensland wohne würde. Sie sige ebbe au z spoht dra... miesse halt luege wies goht...Mr hänn denn gfrogt, öbbmr ächt so bitz zämme fahre könnt und si sinn do au drfür gsi. Jetzt isch alles jo tip top. Hämmer do grad Yheimischi kenneglernt wo huere Bscheid übers Outback wüsse, und au no dr glich Wäg fahre. Hänn no lang gredet mitene am Füür. Är isch e Neuseeländer und Sie vo Australie.Und s sinn gläb zimmlig verwildereti JAm negschte Morge sinnmr denn los. E halb Stund spöter die zwei neue  Kollege. Noch öbbe 2.5 std hämmer scho dr erschti Halt ka. S isch do e Auto miteme Wohnwage gstande und 4 lüt wo schinbar do übernachtet hänn...si hänn e Panne ka.Mir hänn denn nid könne hälfe und d Sue und dr Fred wo jo noche ko sinn au nid ... s Auto isch e fascht neue gsi und sini Kupplig isch Kaputt. Si hänn denn dört wos Auto stohblibe isch - schön am Rand, übernachtet...was bi däm Räge amme nassi Fiess gä het...hänn uns richtig leid do die 4. Was no luschtig gsi isch: zwei sinn us Sydney, döt hämmer jetzt e  Adrässe wennmr zruggkömme, und zwei sinn usem Dütsche (Kaiserstuhl-gebiet). Mit ihne dringgemr vilicht in Freiburg in Breisgau denn mol e Kaffi odr so JS isch denn so usgange: Abschleppe goht nid. Vor sich hännsi 8 Stund ka bis zur negschte Siedlig (bim Hells Gate isch jo alles Tot), und zrugg uf Boroloola sinns nur no 3 Stund Also het dr Lenn, dä wos Auto kört miesse sich vo sinnere Frau und sine Fründe trenne und mit uns 4 uf Borollola mit go Hilf hoole. Natel göhn do alli nid. Kei Empfang, nüt. Wasser  hänn si no gnueg ka, also sinn die andere 3 Bim Wohnwaage bliibe wosi 1 odr 2 witeri Nächt hänn miesse Verbringe...So simmer also 5 Lüt durch Flüss und Floodways und Pfütze uf Borroloola gfahre. Dört sinnmr denn ufd Suechi nochere Garage ... und hänn den Tatsächlich eini Gfunde...Die het usgseh wiene Autofriedhof. Und die wo dört schaffe...sinn mit allne Wasser gwäsche gsi. Überall sin Aboriginies gsi. Die beide Garagischte, e Doppelmeter und e kleine Digge, sinn Wissi. In däm Gebiet hetme no rächt gspührt  wie tief dr Grabe zwüsche däne zwei Wälte isch. Und wenn nid grad Bar zahlsch bekunsch grad mol gar nüt. So het dr Lenn mit däne Herre denn verhandlet und wohl odr übel, will Sunntig gsi isch, e Nacht miesse dört Verbringe. Im Hotel vo Boroloola. Wie die Gschicht usgange isch, wärdemr denn in Sydney erfahre, dänngemr. Vodr Sue undm Fred hämmer uns denn au verabschiedet, will Ihre wäg jetzt no heftiger in Norde uffe isch, und unsere zum Cape Crawford Roadhouse. Dört sinnmr in völlig verschmuddlete Pool go  baade, will, noch däne zwei Dääg (nur!!) simmer froh gsi, e Abkiehlig z ha. Was no speziell gsi isch do: s isch jo au e Pup, und mir hänn denn au bitz Bierli drungge...d Lüt wo ko sinn hänn alli usgseh wie imene Western, alles Cowboys J s gitse wirklig!!! Und d Aboriginies dörfe do kei Alk kauffe...s isch alles do obe Aboriginie-Gebiet. Und do isches ihne verbotte Alkohol z kauffe odr z konsumiere. Wenn, denn miesstesi e Formular Usfülle, abr si könne jo oft gar nid läse odr schriibe. Die vodr Bar het uns denn  vrzellt, si käm eigendlich us Irland und macht do grad Working-Holidays...aber das gieng ihre voll gege d Natur...verkauftsi amene Wisse e Kischte bier, und wenn den dr Aboriginie kunnt dörfsi ihm keins gä...Si kauffes denn eifach e Dorf witter (öbbe 2 Stund mitem Auto) dört isch nüm Aboriginie-Gebiet. Toll.